text: Borgmester om Nordsøaftale: Jeg får helt kuldegysninger
  22 marts 2017 kl. 18.12
  Det var en glad Johnny Søtrup (V), der læste finansministerens tweet om, at der var indgået en ny Nordsø-aftale.
  - Skal vi ikke knække halsen på en flaske – det her er jo noget, man bør fejre, udbryder Esbjergs borgmester, Johnny Søtrup (V), til TV SYD.
  Han læser den længeventede nyhed om, at der nu endelige er landet en aftale om Nordsøens fremtid, højt fra finansministerens Twitter-profil.
  - Jeg får altså helt kuldegysninger bare ved at se det her.
  Aftalen har været længe undervejs, og det har været svært at vente med udsigten til mange tusinde nye arbejdspladser.
  - Der falder et åg af skuldrene. Det betyder jo tusindvis af nye jobs her i Esbjerg. Det strækker sig jo ikke bare et år frem i tiden – det strækker sig til de næste 10, 20, 30 år. Jeg kan ikke forestille mig nogle nyheder, der kan gøre mig mere glad i øjeblikket, siger Johnny Søtrup til TV SYD.
  Ny aftale sikrer fuld genopbygning i Nordsøen. Vigtigt at udnytte vores fulde olie/gas potentiale. Godt for Danmark og særlig Esbjerg #dkpol
  
  